Dôvodová správa

Všeobecná časť

Podľa § 44 písm. r) zákona č. 126/2006 Z. z. o verejnom zdravotníctve a o zmene a doplnení niektorých zákonov je vláda Slovenskej republiky splnomocnená ustanoviť nariadením podrobnosti o požiadavkách na zabezpečenie radiačnej ochrany pri preprave rádioaktívnych žiaričov a rádioaktívnych látok.

Podmienky prepravy rádioaktívnych odpadov  a zdrojov ionizujúceho žiarenia triedy 4 až 6, ktoré sú rádioaktívnymi žiaričmi z hľadiska radiačnej ochrany upravovala vyhláška Ministerstva zdravotníctva Slovenskej republiky č. 12/2001 Z. z. o požiadavkách na zabezpečenie radiačnej ochrany. 

Vzhľadom na nový zákon č. 126/2006 Z. z o verejnom zdravotníctve a o zmene a doplnení niektorých zákonov prišlo k zmenám, ktoré vedú k potrebe vydania novej právnej úpravy o preprave rádioaktívnych žiaričov a rádioaktívnych látok. Prepravu inštitucionálnych rádioaktívnych odpadov z miesta ich úpravy na ukladanie na miesto ukladania upravuje zákon č. 541/2004 Z. z. o mierovom využívaní jadrovej energie. 

V nariadení vlády sú upravené požiadavky radiačnej ochrany pri preprave rádioaktívnych žiaričov a rádioaktívnych látok. 

Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 

Návrh nariadenia vlády Slovenskej republiky je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republiky viazaná.

Navrhovaná právna úprava je v súlade s Ústavou SR a s navrhovaným zákonom o verejnom zdravotníctve

Doložka zlučiteľnosti 
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Vláda Slovenskej republiky

2.  	Názov právneho predpisu:   Návrh nariadenia vlády Slovenskej republiky, ktorým sa ustanovujú podrobnosti o požiadavkách na zabezpečenie radiačnej ochrany pri preprave rádioaktívnych žiaričov a rádioaktívnych látok

3.	Problematika návrhu právneho predpisu:
a)	je v práve Európskeho spoločenstva  upravená 
- z primárneho práva sa na ňu vzťahujú ustanovenia Hlavy III (Zdravie a bezpečnosť) Zmluvy o založení  Euratom,
- zo sekundárneho práva ide o nariadenie Rady (Euratom) č. 1493/93 z 8. júna 1993 o prepravách rádioaktívnych látok medzi členskými štátmi (Ú.v. ES L 148, 19.06.1993)
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Návrh nariadenia vlády nezakladá nároky na verejné financie.
2.	Návrh nariadenia vlády nebude mať ekonomický dopad na obyvateľov, hospodárenie podnikateľskej sféry a iných právnických osôb.  
3.	Návrh nariadenia vlády nebude mať priamy vplyv na životné prostredie.
4.	Návrh nariadenia vlády nebude mať vplyv na zamestnanosť a nevyžiada si zvýšenie počtu zamestnancov.
5.	Návrh nariadenia vlády nebude mať priamy vplyv na podnikateľské prostredie.

Osobitná časť

K § 1	
Ustanovenie vymedzuje rozsah platnosti nariadenia vlády v súlade so splnomocňovacím ustanovením zákona č. 126/2006 Z. z. o verejnom zdravotníctve a o zmene a doplnení niektorých zákonov.

K § 2
Pre jednoznačnosť používania pojmov, ktoré sú osobitné pri preprave rádioaktívnych materiálov a rádioaktívnych odpadov nariadenie vlády tieto pojmy vymedzuje. 

K § 3
	Ustanovenia v zmysle § 25 ods. 20 zákona č. 126/2006 Z. z. o verejnom zdravotníctve a o zmene a doplnení niektorých zákonov bližšie vymedzujú povinnosti držiteľa povolenia na prepravu, najmä pokiaľ ide o stanovenie zodpovedností pri preprave. Ustanovuje tiež povinnosť držiteľa povolenia na prepravu informovať príslušné pracovisko dozoru o definovaných aspektoch prepravy.

K § 4 
	Ustanovuje úrovne nefixovanej rádioaktívnej kontaminácie na vonkajšom povrchu zásielky.

K § 5
	Ustanovuje požiadavku používania štandardnej dokumentácie pri preprave. 

K § 6
Ustanovenie špecifikuje termín nadobudnutia účinnosti tohto nariadenia vlády.